Jon Eberson
Store norske leksikon,Kunst og estetikk,Musikk,Jazz,Norske jazzutøvere og -ensembler, 1980 til idag
Jon-Arild Eberson er en norsk gitarist og komponist som er kjent som en av pionerene innen jazzrock i Norge. Eberson har blant annet vært medlem av Jon Eberson Group, Jon Ebersons Jazzpunkensemble, Chipahua, Morten Halle Kvartett, Stash og Metropolitan.
Han har vært knyttet til jazzseksjonen ved Norges musikkhøgskole siden slutten av 1990-årene, hvor han er førsteamanuensis i jazzgitar.Han er far til sanger og keyboardist Marte Eberson, blant annet kjent fra Highasakite. Bakgrunn Jon Eberson vokste opp i en musikalsk familie. Faren var jazzgitaristen Leif Eberson (1925–1970).Jon Eberson ble yrkesmusiker allerede da han var 18 år. Han hadde sin første banderfaring i en kvartett sammen med saksofonisten Vidar Johansen, i jazzrockgruppene Skjåk Bræk (1971) og Unis (1972), og med Svein Finnerud i 1972. Han deltok på Nordic Jazz Workshop i Södertälje i 1973. Samme år platedebuterte han med Ketil Bjørnstad på hans første album Åpning, og hadde sin egen kvartett ved Norsk Jazzforbunds jubileumskonserter.I 1973 var han med å danne gruppen Moose Loose sammen med Brynjulf Blix, Sveinung Hovensjø og Pål Thowsen. Moose Loose spilte en Eberson spilte en blanding av jazz, rock og funk, og albumdebuterte i 1974 med Elgen Er Løs, utgitt på Plateselskapet Mai, og fulgte opp med Transition i 1976, før gruppen ble oppløst året etter. Eberson spilte også med Magni Wentzel fram til 1976, Radka Toneff kvintett (1975–1980) og Blow Out (1977–1978). Samtidig gjorde han innspillinger med blant annet Calle Neumann, Ketil Bjørnstad, Knut Værnes og Pål Thowsen. Han hadde dessuten en kvartett sammen med Jon Balke i 1978–1979. I 1980 dannet han Jon Eberson Group sammen med blant andre vokalist og tekstforfatter Sidsel Endresen som han også samarbeidet med i duoformat senere. Gruppen debuterte på plate med Jive Talking i 1981, og både albumet og tittellåten fikk betydelig oppmerksomhet. Jon Eberson Group står bak flere suksessfulle innspillinger, og har vunnet Spellemannprisen to ganger i klassen «jazzrock».I 1982 startet han Jazzpønkensemblet. Gruppen var aktiv fram til 1985, og har blitt gjenforent flere ganger, blant annet i 1991, 1997 og 2017. 1984 ble han med i soulbandet Chipahua, som bestod av flere musikere med fortid i Jon Eberson Group. Gruppen var fast husband på Club 7 i mange år, men gav ut kun et album, The Soul Survivors i 1984.Alle gruppene gjenoppstod i ulike formater og besetninger i senere år. Fra 1980-årene av spilte han i en rekke trioer med bassisten Bjørn Kjellemyr og forskjellige slagverkere, blant annet Svein Christiansen, Audun Kleive og Paolo Vinaccia. Trioen med Kjellemyr og Vinaccia dannet som kjernen i hans ulike «Stash»-grupper fra 1989 til 1992.I samme periode hadde han også en rekke festivaljobber, blant annet sammen med Pål Thowsen (1983) og Arild Andersen (1984). Fra 1992 har han spilt i trioen E.A.T. sammen med Tom Erik Antonsen og Pål Thowsen, en trio som i 1996 skiftet navn til «The net».Senere i karrieren søkte Eberson stadig mot ballader og vakre låter, noe som blant annet ledet ham til å tolke Chet Baker-sanger sammen med Thorbjørn Sunde, og skape albumet Metropolitan sammen med Morten Halle og Beate Slettevold Lech i 1999. En oppfølger utkom i 2004, og samme år gav han ut Twelve O'Clock Tales, et duettsamarbeid med sangeren Hilde Marie Kjersem.I 2019 kom albumet Jon Eberson and Sigurd Hole Play Ballads, spilt inn sammen med kontrabasssisten Sigurd Hole. Han har også gitt ut en rekke utgivelser i duoformat sammen med kontrabassisten Carl Morten Iversen.I 2018 gav han ut sin første plate sammen med sin datter Marte Eberson, Empathy, under gruppenavnet Eberson. I 2021 gav de ut en oppfølger med tittelen Between Two Worlds. Bestillingsverk I 1985 stod han bak verket «To all the birds that cannot fly» sammen med Sissel Endresen, en bestilling fra konsertstedet Club 7.Han medvirket på Per Husbys jazz-suite «Notes for nature» i 1990. Utmerkelser (utvalg) Buddy-prisen, 2001  Spellemannprisen for Jon Eberson Group: City Visions, 1984 (kategori: produsent/opphavsmann/arrangør, sammen med Sidsel Endresen) Spellemannprisen for Jon Eberson Group: Jive Talking, 1981 (kategori: jazz-rock) Utvalgte utgivelser Blow Out – Blow Out (Compendium Records 1977)  Jive Talking – Jon Eberson Group (CBS 1981)  Live at Rockefeller – Jon Ebersons Jazzpunkensemble (Odin 1993)  Thirteen Rounds – Jon Ebersons Jazzpunkensemble (Odin 1997)  Music For Men And Machines – Kleive/Eberson (Curling Legs 1993)  Mind The Gap – ‎Jon Eberson, Bjørnar Andresen, Paal Nilssen-Love (Curling Legs 2001)  Empathy – Marte Eberson og Jon Eberson (Jazzland, 2018)  Jon Eberson And Sigurd Hole Play Ballads – Jon Eberson og Sigurd Hole (JEG records 2019)  Totalt har Jon Eberson deltatt på mer enn 150 innspillinger. Les mer i Store norske leksikon jazz jazzrock jazz i Norge